Niels Peter Horsted er efter gensidig aftale med UCN's bestyrelse fratrådt mandag.

University College Nordjylland - UCN - har mandag taget afsked med rektor Niels Peter Horsted, der siden 2007 har stået i spidsen for den nordjyske uddannelsesinstitution. Niels Peter Horsted er fratrådt "efter gensidig aftale," skriver UCN i en pressemeddelelse og henviser til UCN's formand Ulla Astman. - Niels Peter Horsted har løftet en stor opgave med blandt andet fusionen med Nordjyllands Erhvervsakademi, men vi er kommet til et sted hvor vores veje skilles, og det er sådan set det, jeg har at sige om det, siger hun. - Der er indgået en gensidig aftale, og den er der fortrolighed omkring, fortsætter bestyrelsesformanden. Bestyrelsen skal - ganske planlagt, understreger Ulla Astman, mødes onsdag. Her vil man beslutte hvordan processen frem mod ansættelsen af en ny rektor skal foregå. En proces der påvirkes af den forestående sommerferie. - Det er den bedste løsning at udskyde ansættelsen til efter sommerferien. Kandidater til stillingen har jo også ferie, og de skal jo også gerne tjekke deres mailboks, siger Ulla Astman. Bestyrelsen har mandag konstitueret prorektor Kirstan Ravn Bundgaard som rektor.